钦定古今图书集成/明伦汇编/官常典/第523卷 > 脱欢
## 钦定古今图书集成/明伦汇编/官常典/第523卷 > 脱欢

按《元史》本传：“脱欢，札剌儿台氏。祖菊者，父脱端，为万
户，从皇子阔出、忽都秃略汴、宋雎、宿等州。岁癸丑，镇
蔡州。脱端卒，子不花袭。不花卒，弟阿蓝荅儿袭。阿蓝
荅儿卒，弟长寿袭，并为千户，守蔡。长寿卒，脱欢袭，加
武略将军，佩金符。从丞相阿术攻阳逻堡，累有战功。
渡江攻鄂、汉诸州，下之。会宋军于丁家洲，脱欢突入”，
夺战舰数艘。攻建康、太平等郡，下之。宋都统姜才攻
杨子桥堡，脱欢率精兵出堡东逆之，斩杀几尽。俄而
宋军复集堡北，遂奋击走，追至扬州，杀伤甚众。会万
户昔里罕入朝，道滁州，为宋兵所遮，击，败宋兵出。昔
里罕从攻扬州，至泥湖，遇宋军，夺三十馀艘，遂进兵
苏州，与宋军战，擒柳奉使。至元十三年，右丞相遣脱
欢援高邮军，未至二十里，会宋将率兵来漕高邮粟，
与战，擒之。有顷，宋高邮都统复率二万人至，击败之。
十四年春，授怀远大将军、太平路总管府达鲁花赤。
会只里瓦带寇北边，帝命脱欢往讨之，战左臂中流
矢二。帝慰劳之，赐铠甲、弓矢、鞍勒、钞千五伯缗。十五
年春，从亲王斡鲁忽台、丞相孛罗西征有功，加定远
大将军、福州路总管府达鲁花赤。平闽盗，改武昌路。
卒。